<classify> Kwenye mchezo huo wa Ligi Kuu uliomalizika kwa Simba kushinda 6-1 kwenye Uwanja wa Taifa, Dar es Salaam, Ajibu alifunga matatu huku Hamisi Kiiza akifunga mawili na jingine likifungwa na beki Mohammed Hussein Tshabalala.Kerr alifurahishwa na safu yake ya ushambuliaji kwa kuchangia mabao kwenye mechi hiyo tofauti na mechi za nyuma ambapo Hamisi Kiiza ndiye aliyekuwa mfungaji muhimu wa timu hiyo.Kufikia jana, alikuwa amepachika mabao nane kati ya 14 ya Simba. Mengine yamefungwa na Justice Majabvi, Juuko Murshid, Joseph Kimwaga na Ajibu.Hata hivyo, Kerr alifichua kwamba kabla ya mechi hiyo alizungumza na Ajibu na kumwambia hana budi kujituma la sivyo ataishia kusugua benchi.Nilikaa na Ajibu nikamwambia, tazama haupo hapa Simba kwa ajili ya kukaa benchi, hauna budi kujituma na kufunga mabao, na ndio maana umeona leo amefunga mabao hayo. Ni muhimu kwa timu ikiwa na wafungaji tofauti tofauti, kinyume na mechi za nyuma mara nyingi alikuwa akifunga Hamisi Kiiza peke yake, asipofunga timu inapata wakati mgumu kupata matokeo, alisema Kerr.Kerr alisema pamoja na ushindi huo ligi bado mbichi tofauti na wengi wanavyofikiria kuwa ni ligi ya timu tatu yaani Yanga, Simba na Azam.  <topic>: MICHEZO 